Norske skoler nådde mobbetopp i 2023
Stoppe mobbingen? Norske skoler har knapt vært lenger unna. 2023 troner øverst på den dystre statistikken for de siste 15 årene. 10 prosent av elevene i grunnskolen og VG1 blir utsatt for mobbing, viser tallene fra Elevundersøkelsen i grunnskolen og VG1 – som er analysert av NTNU Samfunnsforskning. Omfanget av mobbing i skolen er kraftig økende, og tilsvarer nå over 71.000 elever. Det er mer enn innbyggertallet i Ålesund kommune – eller nesten fullsatte tribuner på tre landskamper på Ullevaal stadion. Spesielt er det mange elever som blir mobbet av medelever på mellomtrinnet og i ungdomsskolen, viser tallene fra Norges største undersøkelse. 75,6 prosent av elevene har krysset av i den siste Elevundersøkelsen på at de ikke er mobbet i det hele tatt av medelever de siste månedene i 2022.  Det kan kanskje se oppløftende ut ved første øyekast. Men det er den laveste andelen noensinne i rapporteringene fra Elevundersøkelsen, skriver forskerne. Får ikke hjelp av skolen Mange av elevene som blir mobbet, holder det skjult at de blir plaget – og flere opplever at de ikke får hjelp fra voksne på skolen til å gripe inn, fremhever prosjektleder Christian Wendelborg og NTNU Samfunnsforskning. Utviklingen blir sett på som ekstra alvorlig ettersom alle elever i grunnskolen og videregående – har rett til et trygt og godt skolemiljø som fremmer helse, trivsel og læring. Dette er lovhjemlet i paragraf 9 A i Opplæringsloven.  Med dette kapittelet skal elever og foreldre ha fått større brukermedvirkning og bedre klagerett, samtidig som skolen har fått tydeligere plikter, heter det i rapporten om utviklingen av mobbing. På spørsmål om skolen gjorde noe for å hjelpe, oppgir 36 prosent av elevene som ble mobbet at det ikke var noen voksne på skolen som visste noe.  Og 18 prosent av de som er mobbet oppgir at skolen visste om mobbingen, men gjorde ikke noe. Barneombud Inga Bejer Engh er svært urolig over at mobbeforekomsten bare øker i skolen. – Det er svært alvorlig. Den negative utviklingen krever tydelig og målrettet handling fra både skoleeier og regjeringens side. Det er viktig at elevene får en opplevelse av at skolens tiltak virker, understreker Bejer Engh overfor VG. Hun er svært bekymret for at så mange elever ikke har noen opplevelse av at skolen gjør noe som virker. – I alvorlige tilfeller kan mobbing føre til skolefravær og utfordringer med å fullføre utdanningsløpet. Mobbing er et stort samfunnsproblem som må tas på alvor, legger Barneombudet til. – Hvordan snu utviklingen? – I dag har skolene tilgang til gode kunnskapsbaserte tiltak for å forebygge, avdekke og stanse mobbing, men ikke alle skoler bruker disse. Regjeringen må vurdere å pålegge kommunene å ta i bruk kunnskapsbaserte tiltak som vi vet virker, svarer Bejer Engh. Hun minner om at det ikke et valg å sikre trygge skoler for barn, men en plikt. Prosjektleder for analysen av mobbetallene i Elevundersøkelsen, er Christian Wendelborg. Han kan ennå ikke gi noen kunnskapsbasert forklaring på hvorfor tallet på elever utsatt for mobbing er det høyeste som er målt på mange år.  Økning blant jenter Men basert på utviklingen i 2021 og 2022 – ser han noen tendenser: – Vi ser at det var jenter og de yngre aldersgruppene som opplevde størst negativ virkning i pandemien og det er også disse gruppene som har størst økning i mobbing. Så det kan være ettervirkninger fra pandemien som kan være med på å forklare økningen, innleder Wendelborg. Hans hypotese er at også stadig økende bruk av sosiale medier spiller inn. – En økning i bruk av sosiale medier og hvordan en oppfører seg der kan ha smittet over til livet i skolegården, skriver Wendelborg i en e-post til VG.  Han illustrerer det med at såkalt roasting og pranks kan være ment som humor, men for mottager trenger ikke humoren være det de sitter igjen med. En tilleggsforklaring er at elevene har blitt mer oppmerksomme på hva som ikke er greit – og sier mer ifra om det og dermed rapporterer om mer mobbing, ifølge Wendelborg i NTNU Samfunnsforskning.
10 prosent av elever i grunnskolen og VG1 blir utsatt for mobbing i Norge, ifølge Elevundersøkelsen 2023. Det tilsvarer at 71.000 elever opplever mobbing. Mange får ikke hjelp fra skolen sin. 18 prosent av de som ble mobbet, oppgir at skolen visste om mobbingen, men gjorde ingenting. Barneombud Inga Bejer Engh krever målrettet handling fra skole og regjering.